
Съгласно разпоредбите на чл. 150, ал. 1 от Закона за електронните съобщения (ЗЕС) Комисията за регулиране на съобщенията (КРС) определя, анализира и оценява съответните пазари на електронни съобщителни мрежи и/или услуги с цел да се установи наличието или липсата на ефективна конкуренция в съответствие с общите принципи на конкурентното право и специфичните национални условия. В съответствие с чл. 64(3) от Европейския кодекс за електронни съобщения при определянето на съответните пазари националните регулаторни органи отчитат максимално препоръката на Европейската комисия (ЕК) относно съответните пазари на продукти и услуги в сектора на електронните съобщения, подлежащи на ex ante регулиране.
Предмет на настоящия проект на решение е пазарът на едро на локален достъп в определено местоположение - пазар 1 от списъка с пазари, приложен към Препоръката на Европейската комисия (ЕК) от 18 декември 2020 г. относно съответните пазари на продукти и услуги в сектора на електронните съобщения, подлежащи на ex ante регулиране.  
Съгласно чл. 151, ал. 2 от ЗЕС, проектът на решение на комисията, с което се определят съответните пазари, анализа и оценката дали е налице ефективна конкуренция, включително определянето на предприятие със значително въздействие върху съответните пазари и специфичните задължения, се предоставя при необходимост на КЗК за становище и се публикува за обществено обсъждане на страницата на комисията в интернет за срок не по-кратък от 30 дни. 

